Aquest projecte pilot, que s'emmarca en el programa EAPC motor de recerca, s'ha dut a terme durant els anys 2018 i 2019 i ha tingut diverses fases, que es detallen a continuació.
L'any 2018 la Secretaria d'Igualtat, Migracions i Ciutadania de la Generalitat de Catalunya (SIMC), com a organisme competent en matèria d'immigració, va proposar un repte de recerca rellevant per a les polítiques públiques d'aquest àmbit i, com a propietària del repte (d'acord amb la terminologia de l'RRI), va comprometre a aplicar els resultats de la recerca desenvolupada en l'elaboració del Pla de ciutadania i de les migracions 2021-2024.
El repte proposat va ser el següent:
Com podem fer servir les polítiques de foment de la interculturalitat com una eina de suport als processos de construcció de la identitat dels fills i filles de famílies immigrades?
Com a primer pas per trobar solucions a aquest repte, l'EAPC i la SIMC van identificar un centenar d'actors socials rellevants, entre els quals hi havia acadèmics, decisors públics, representants de la societat civil i de la comunitat educativa.
L'EAPC i la SIMC va convidar aquests actors a participar en tallers per identificar prioritats de recerca, utilitzant mètodes de construcció de consens.
Els tallers, que van ser conduïts per l'experta en recerca i innovació responsables Rosina Malagrida, es van fer entre els mesos de juny i octubre de 2018 i hi van participar més de cinquanta persones.
El primer taller es va fer el 14 de juny i hi van participar acadèmics i decisors públics.
El segon taller es va fer el 21 de juny i hi van participar representants de la societat civil i de la comunitat educativa.
En cada taller es va treballar en grups mixtos (integrats per persones de diferents col·lectius) per detectar necessitats de recerca que amb l'ajuda de la conductora es van organitzar en clústers.
Posteriorment l'EAPC va elaborar un document utilitzant aquests clústers i el va compartir amb els assistents als tallers per incorporar les seves propostes i suggeriments.
El document final va identificar sis possibles línies de recerca, que es van sotmetre a votació amb un formulari electrònic.
Finalment, el dia 2 d'octubre va tenir lloc una sessió de diàleg i conclusions a la qual s'ha convidat els assistents als dos tallers previs, on es va consensuar quina recerca convenia prioritzar en el marc d'aquest projecte pilot.
La proposta va ser contractar recerca per identificar les polítiques públiques que poden afavorir la construcció d'una identitat col·lectiva pluricultural (línia 2), fent un èmfasi especial en el paper de l'educació formal, informal i no formal (línia 6).
Durant l'últim trimestre de 2018 l'EAPC va posar en marxa aquesta contractació amb l'elaboració d'un plec tècnic que no només descrivia l'objecte de la recerca, sinó també alguns requisits metodològics, relacionats especialment amb la participació i la construcció de consens amb els actors socials rellevants.
Es va convidar expressament a presentar propostes tots els grups de recerca acadèmics que es va considerar que hi podien estar interessats, i especialment els que ja van ser identificats com a rellevants en la primera anàlisi d'actors i convidats a participar en els tallers.
En la proposta de contractació es demanava a aquests grups que constituïssin un equip de recerca amb decisors públics, representants de la societat civil i membres de la comunitat educativa, a part d'acadèmics.
També es demanava que els membres acadèmics de l'equip aportessin, en el seu conjunt, una visió interdisciplinària de l'objecte de la recerca.
Amb aquest procediment l'any 2019, l'EAPC va seleccionar i contractar dos projectes de recerca: el projecte presentat pel Centre d'Estudis i Recerca en Migracions de la Universitat Autònoma de Barcelona (UAB), amb el professor Jordi Pàmies com a investigador principal: i el projecte presentat pel Grup de Recerca en Educació Intercultural de la Universitat de Barcelona (UB), amb la professora Assumpta Aneas com a investigadora principal.
Els treballs es van desenvolupar durant l'any 2019 i l'EAPC va facilitar un doble acompanyament metodològic als equips de recerca.
D'una banda, acompanyament per a l'aplicació de l'enfocament de recerca i innovació de responsables (RRI); aquest acompanyament el va facilitar el Centre d'Estudis de Ciència, Comunicació i Societat de la Universitat Pompeu Fabra.
D'altra banda, acompanyament per afavorir la implementabilitat i l'avaluabilitat de les propostes sorgides de les recerques, que va facilitar l' Institut Català d'Avaluació de Polítiques Públiques Ivàlua.
Els treballs presentats són els seqüents:
- Vers una identitat col·lectiva pluricultural (IDCOL), dirigit pel professor Jordi Pàmies (UAB)
- Parla'm en català, soc una dona catalana musulmana, dirigit per la professora Assumpta Aneas (UB)
Camp d'innovació sobre la construcció del sentit de pertinença dels joves fills de famílies immigrades
Paral·lelament al desenvolupament d'aquesta recerca, l'EAPC va participar en una convocatòria de la Comissió Europea en el marc del programa Science meets regions/Science meets parliaments, i va guanyar un contracte per organitzar un camp d'innovació sobre la construcció del sentit de pertinença dels joves fills de famílies immigrades.
Aquest camp d'innovació va tenir lloc els dies 23 i 24 d'octubre de 2019.